
A tisztességtelenség megítélése a fogyasztói kölcsönszerződésekkel kapcsolatos joggyakorlatban

A dolgozat célja a devizahiteles perek során felszínre került, a tisztességtelenség megállapítására vonatkozó eltérő joggyakorlatok, az ezekkel kapcsolatos dilemmák, és az ezek megoldására szolgáló jogegységi döntések és vélemények feldolgozása, valamint ezek értékelése, és ezáltal a judikatúra eredményeinek, illetve hatásainak összegzése.
Dolgozatomban az érvénytelenséggel kapcsolatos fogyasztói igények két területével foglalkozom. Egyrészt az árfolyamrés kérdéskörével, másrészt pedig a fogyasztói kölcsönszerződésekben kikötött egyoldalú szerződésmódosítás jogi problémáival.
A szerződési feltételek érvénytelensége kimondásának hátterében két fontos kérdés húzódik meg, amelyek egymással szorosan összefüggnek. Egyrészt, hogy kategorikusan megállapítható-e, hogy tisztességtelenek a vizsgálat tárgyává tett feltételek. Másrészt, hogy egy pénzügyi szolgáltatás esetén kit kell oltalma alá helyeznie a fogyasztóvédelemnek, mert talán az átlagosan informált fogyasztó szintjéhez igazodó szabályozás nem jelent hatékony jogvédelmet.
Arra a megállapításra jutottam, hogy a pénzügyi szolgáltatások tisztességtelenségének vizsgálata körében, a fogyasztók magánjogi védelmének eszköztárában első helyen a világosság, érthetőség, egyértelműség, illetve átláthatóság követelményei állnak. Összességében pedig a polgári jog azt követeli meg a pénzügyi szektor szolgáltatóitól, hogy olyan egyértelmű és világos szerződéseket kössenek a fogyasztókkal – mind a legegyszerűbb konstrukció, mind pedig a legösszetettebb termék tekintetében –, amelyek egy képzetlen, a pénzügyi világban járatlan fogyasztó számára is átláthatóak, azok jövőbeli alakulása tekintetében is.



